AARHUS: Aarhus Byråd traf en række beslutninger på sit møde onsdag 27. september. Blandt andet:

Grønlandsk udvidelse

Et stort flertal i byrådet gav en principgodkendelse af en større tilbygning til Det Grønlandske Hus, der ligger på Dalgas Avenue 52 og ejes af kommunen.

Udvidelsen skal give plads til en kultursal, der opføres i træ som en tilbygning. Tilbygningen er mulig efter, at A.P. Møller og Hustru Chastine McKinney Møllers Fond til Almene Formaal har doneret seks mio. kr. til huset.

Flere politikere roste arkitekturen, der er tegnet af Arkitektfirmaet Regnbuen i Aarhus. Dog brød Dansk Folkeparti sig ikke om huset:

- Vi støtter en udvidelse, men ikke forslaget. Det passer slet ikke ind i gaden. Det er et træhus, der ikke passer med de gamle patriciervillaer, mente Jette Skive (DF).

Jan Ravn Christensen (SF) svarede, at arkitektur som udgangspunkt skal tilpasses omgivelserne.

- Men engang imellem skal man acceptere anderledes huse. Og tilbygningen her er utrolig flot.